
З А П О В Е Д
				       № 1078/01.10.2026

На основание чл. 247, във връзка с чл. 242 ал.1, т. 1 и т. 5 и чл. 242 ал. 2, т. 2 и т. 3  от Закона за горите (ЗГ) и Протокол № 24 от 17.09.2026 г. на комисията, назначена със Заповед № 659 от 23.06.2026 г. на изпълнителния директор на Изпълнителна агенция по горите (ИАГ),

Н А Р Е Ж Д А М:
1. Отписвам от публичния регистър по чл. 241 от ЗГ „ВИП ЛЕС 2021“ ООД с ЕИК 206716414  и седалище: гр. Перник, област Перник, ул. ,,Отец Паисий“, бл. 102, вх. В, ет. 8, ап. 22.
2. Обявявам за невалидно Удостоверение № 9796/25.11.2021 г., ведно с всички права, произтичащи от него.
Мотиви: Съгласно разпоредбата на чл. 247 от Закона за горите (ЗГ) търговците, вписани в регистъра по чл. 241, ал. 1 от същия закон, са длъжни да уведомяват Изпълнителна агенция по горите за всички промени във вписаните обстоятелства по чл. 242 от ЗГ в 14-дневен срок от настъпването им, като при неизпълнение на задължението търговецът се отписва от регистъра.
Съгласно чл. 242, ал. 1, т. 1 от ЗГ, в публичния регистър по чл. 241, ал. 1 от ЗГ може да бъде вписан търговец, който има сключен трудов договор най-малко с едно лице, регистрирано за упражняване на лесовъдска практика за дейността, която търговецът ще извършва. При извършена проверка в публичния регистър по чл. 241, ал. 1 от ЗГ се установи, че търговецът „ВИП ЛЕС 2021“ ООД е вписан в регистъра и притежава валидно Удостоверение № 9796/25.11.2021 г. за извършване на дейности в горски територии, с вписан в него регистриран лесовъд АПА, притежаващ Удостоверение за регистрация № 12815/27.03.2017 г. При направена към 17.09.2026 г. от Изпълнителна агенция по горите /ИАГ/ проверка по „Справка за актуално състояние на действащите трудови договори и задължения“ от Информационната система за обмен на справочна и удостоверителна информация (RegiX) се установи, че търговецът няма действащ трудов договор с лице, вписано в публичния регистър на ИАГ за упражняване на лесовъдска практика. АПА е прекратил участието си в търговското дружество на 19.12.2024 г., за което обстоятелство ИАГ не е уведомена, в нарушение на разпоредбата на чл. 247 от ЗГ. При извършена проверка в регистъра за упражняване на частна лесовъдска практика се установи, че управителят Славейко Боянов Славейков не е вписан в регистъра по чл. 235 от ЗГ за  извършване на дейности в горски територии. В резултат на настъпилата промяна на обстоятелствата по регистрацията „ВИП ЛЕС 2021“ ООД, търговецът не отговаря на изискванията на чл. 242, ал. 1, т. 1 от Закона за горите, а именно - да има сключен трудов договор най-малко с едно лице, регистрирано за упражняване на лесовъдска практика за дейността, която търговецът ще извършва и за която е регистриран в регистъра по чл. 241 от ЗГ.
При проверка за наличие/липса на задължения към дата 05.08.2026 г. и към 17.09.2026 г.  се установи, че търговското дружество има задължения към НАП, поради което търговецът не отговаря на изискванията на чл. 242, ал. 1 т. 5 от ЗГ, а именно – да няма парични задължения към държавата, установени с влязъл в сила акт на компетентен орган, или задължения към осигурителни фондове.
Съгласно чл. 242, ал. 2 т. 2 от ЗГ, в регистъра по чл. 241 от ЗГ не може да бъде вписан търговец, чийто управител или в чийто управителен орган участва лице, отписано от регистъра на основание чл. 239, ал. 1, т. 4 - 8 от ЗГ през последните 24 месеца, предхождащи датата на подаване на заявлението за регистрация, а съгласно чл. 242, ал.2, т. 3 от ЗГ в регистър не може да се впише търговец, чийто управител или член на управителен орган е бил управител или член на управителен орган на търговец, отписан от регистъра на основание чл. 245, ал. 1, т. 5 от ЗГ през последните 24 месеца, предхождащи датата на подаване на заявлението за регистрация. При направена от Изпълнителна агенция по горите проверка в търговския регистър на Агенцията по вписванията се установи, че от 19.12.2024 г. е вписана промяна на адреса (седалището), управител и собственик на капитала на дружеството и правна форма, за които обстоятелства ИАГ също не е уведомена в нарушение на разпоредбата на чл. 247 от ЗГ. Настъпилите промени в обстоятелствата по регистрацията на „ВИП ЛЕС 2021“ ООД, а именно - промяна на управител и собственик на капитала на дружеството, са от съществено значение за установяване на съответствието на дружеството към датата на промяната с изискванията, посочени в чл. 242, ал. 2 т. 2 и т. 3 от ЗГ, необходими за вписване на търговците в регистъра по чл. 241 от ЗГ.
Към 17.09.2026 г. в ИАГ няма постъпило уведомление за настъпилите промени в обстоятелствата по регистрацията на търговеца и/или заявление за вписване на промяна на вписани обстоятелства по регистрацията на търговеца „ВИП ЛЕС 2021“ ООД в публичния регистър по чл. 241 от Закона за горите. Не е представена декларация за обстоятелствата по чл. 242, ал.2, т. 2 и т. 3 от ЗГ и уведомление за погасени задължения.
Предвид горепосоченото, на основание чл. 247, във връзка с чл. 242, ал. 1 т. 1 и т. 5 и чл. 242, ал. 2, т. 2 и т. 3 от Закона за горите, търговецът „ВИП ЛЕС 2021“ ООД с ЕИК 206716414, следва да бъде отписан от публичния регистър по чл. 241, ал. 1 от ЗГ.
3. Настоящата заповед да се сведе до знанието на „ВИП ЛЕС 2021“ ООД, а след влизането ѝ в законна сила да се изпрати на директорите на регионалните дирекции по горите и на държавните предприятия по чл. 163 от Закона за горите за сведение и изпълнение, и да се публикува на интернет страницата на ИАГ, при спазване на Закона за защита на личните данни /ЗЗЛД/.
4. Заповедта може да се обжалва в 14-дневен срок от съобщаването ѝ чрез изпълнителния директор на Изпълнителна агенция по горите пред министъра на земеделието и храните или пред съответния административен съд по реда на Административнопроцесуалния кодекс.

